“มะตะบะ สูตรปูยุด” เมนูของอร่อยเดือนรอมฎอน สร้างรายได้
อาหารอร่อยช่วงเดือนถือศีลอด “มะตะบะ” โดยเฉพาะสูตรที่มาจากพื้นที่ปูยุด จังหวัดปัตตานี ยังคงเป็นที่นิยมของชาวมุสลิม หลายๆ คนที่มักจะหาซื้อไปรับประทานในช่วงหลังละศีลอด ซึ่ง “กะด๊ะห์” ได้เปิดขายมายาวนานอย่างต่อเนื่องทุกปีในช่วงเดือนรอมฎอน โดยจะเดินทางมาจากจังหวัดปัตตานี นำแป้งโรตีพร้อมไส้มะตะบะ ซึ่งได้ทำมาเรียบร้อยจากที่บ้าน มาเปิดร้านทอดมะตะบะขาย ที่บริเวณหน้าตลาดสดยะลา ก่อนขึ้นทางรถไฟ ทอดไปขายไปตลอดทั้งวันตั้งแต่เช้าไปจนถึงช่วงเย็น ประมาณ 17.30 น. จนหมด ก็จะเดินทางกลับปัตตานี ซึ่งรสชาติความอร่อยไม่ต้องพูดถึง ยังคงเดิมไม่เปลี่ยนแปลง ทั้งไส้เค็ม ซึ่งทำกับเนื้อผสมกับไข่ ใส่กะหล่ำปลีแล้วนำมาห่อกับแป้งโรตี นำไปทอด รวมถึงไส้หวานที่ทำกับกล้วยและไข่ ยังคงได้รับความนิยมเหมือนเดิม ทั้งลูกค้าขาประจำ ลูกค้าหน้าใหม่แวะเวียนมาซื้อกันตลอดทั้งวันลูกค้าบอกว่า มะตะบะร้านนี้อร่อย พอช่วงเดือนถือศีลอดทุกปี ก็จะแวะมาซื้อไปรับประทานหลังละศีลอด ขณะที่บางคนก็ซื้อสองลูก บางคนก็ซื้อมากกว่านั้นในครอบครัวมีหลายคน ส่วนบางคนก็จะซื้อไปเป็นของฝากด้วยในส่วนของราคาปีนี้ ถึงแม้นของแพง แก๊สขึ้นราคา แต่นางยารอด๊ะ มะทา “กะด๊ะห์” บอกว่า ยังคงขายราคาเดิม ปริมาณเท่าเดิม ลูกละ 10 บาทไม่เปลี่ยนแปลง ให้พออยู่ได้เท่านั้นช่วยๆ กัน สงสารคนซื้อด้วยยังมีสถานการณ์โควิดอยู่ ปีนี้ขายดีตั้งแต่วันแรก ทอดขายประมาณ  500 ชิ้น วันถัดมาก็เพิ่มปริมาณขึ้น มาเปิดขายเร็วขึ้นก่อน 8 โมงก็เริ่มทอดขายแล้ว โดยจะทอดใส่ห่อตั้งไว้เลย ห่อละ 2 ลูก 20 บาท ทอดเรื่อยๆ ทั้งวัน พอเริ่มหมดก็ทอดต่อเพื่อลูกค้าจะได้ไม่รอนาน ส่วนมะตะบะเนื้อก็จะขายดีกว่ามะตะกล้วยหน่อย คนชอบทานจะทำมากหน่อยสำหรับผู้ที่ชอบทานมะตะบะ ก็สามารถแวะเวียนไปอุดหนุน “กะด๊ะห์” ได้ทุกวัน โดย “กะด๊ะห์” ก็จะขายไปตลอดทั้งเดือนรอมฎอนนี้